
Hogy hűséges segítőtársa, gondviselője legyek.' - Fiatal családok lelkigondozói kisérése, különös tekintettel a gyermek optimális fejlődésére

Kulcsszavak: lelkigondozás; posztmodernitás; házasgondozás; rendszerszemléletű és kontextuális családterápia; optimális utódgondozás
A szociálpszichológusok meghatározása szerint posztmodern korunk az élménytársadalom világa, amelyben az emberek szenvednek a rendezetlenség, a belső lelki erő és a perspektíva hiánya miatt. Emotív kultúránkban az értékek helyett élményeket előtérbe helyező társadalom másfajta igényeket támaszt az egyház és annak házasságmegsegítő szolgálata iránt. Házasságkötés tekintetében megkérdőjeleződik a kapcsolat stabil volta, a gyors és sokszor felszínes megoldásokat kínáló társadalomban csökken a valódi szeretet és a bensőséges kapcsolatok kialakulásának esélye. Az értékek relativizálódásával együtt jár a házasság intézményének gyengülése, aminek következtében egyre több keresztyén házasság fullad kudarcba. A házasságra készülő fiataloknak és a létrejött családoknak segítségre van szükségük a romboló szellemi, érzelmi és erkölcsi társadalmi hatások és az egyre nagyobb személyes és kapcsolati kihívások közepette. Tükröződik-e kellőképpen ez a felismerés a lelkipásztorok és az egyház szolgálatában?
A fiatal házasok körében végzett, jegyesbeszélgetések ismertségét felmérő 2023-as kutatásom eredményei alapján jelen dolgozatban arra keresem a választ, hogy miként válhat segítségforrássá a lelkipásztor a házasságok gondozásában. Hogyan lehet jelen a lelkigondozói kompetenciákkal rendelkező lelkipásztor a házasságra készülő párok és megalakult családok életében? A lelkipásztorok hozzáállása, magatartása, szakmai felkészültsége, valamint az elérhetősége alapja a preventív lelkigondozói kísérésnek. Hisszük azt, hogy a lelkipásztor a kazuális szolgálatot előkészítő házassági beszélgetés során megalapozhatja későbbi lelkigondozói hitelességét, és a kialakított bizalmi és segítő kapcsolat a házasságkötés megáldása után is folytatódhat.
Kutatásomban négy hipotézist igazolok. A jegyesbeszélgetésről alkotott vélemény, a jegyesbeszélgetések során taglalt témák, a lelkipásztori hajlandóság, hozzáértés és felkészültség, valamint a posztmodern kor házasságmegsegítésére gyakorolt hatásának feltérképezéséhez segítségül hívom az empirikus kutatás módszereit. Ezt egy önbevallásos kérdőív és a felmérés során kapott eredmények korrelációs statisztikai feldolgozása által teszem.




